  Анжелика Тихонова корреспондент Ашальчи Оки нимо премиез туэ басьтӥсьёсты юнматӥзы «Удмурт Кенеш» огазеяськонлэн исполкомезлэн кенешоназ. Озьы ик Трокай Борисов нимо премиез улӟытон сярысь ужпумез ӝутӥзы. Со сярысь иворъёсъя «Удмуртия» агенстстволы вераз огазеяськонлэн исполкомезлэн кылкутӥсь секретарез Елена Александрова. Ашальчи Оки нимо премия котькуд ар удмурт лулчеберетэз, тодос, дышетон, эм удысъёсты азинтӥсь удмурт нылкышноослы тодмо удмурт кылбурчилэн вордӥськем нуналыз (4-тӥ оштолэзе) котыр сётӥське. Елена Александровалэн верамезъя, туэ сое басьтыны укмыс кандидатъёс вал. Ӵапак соос пӧлысь кыксэ юнматӥзы исполкомчиос. Огез лауреат луиз Якшур-Бӧдья ёросысь шаертодосчи, дышетӥсь, «Удмурт Кенеш» огаезяськонлэн ёрос ёзэтэныз огез нырысетӥез кивалтӥсь, Якшур-Бӧдья ёрослэн дано адямиез Валентина Иванова. Кыкетӥез — Дэри ёросысь Лидия Биянова. Со 2004-тӥ арысен — Дэри ёросысь «Удмурт Кенешлэн» ёзэтэныз кивалтэ, нош 2008-тӥ арысен «Удмурт Кенеш» огаезяськонлэн исполкомезлэн ёзчиез луэ. Вуоно арын, Ашальчи Окилэн но мукетыз удмурт гожъясьлэн, югдытӥсьлэн Кузебай Гердлэн вордӥськемзы дырысен 120 ар тырмоз. Солы луыса, исполкомчиос вуоно арын та адямиослэн нимынызы быдэн 3 премия сётыны пумкылъян кутӥзы. Та кенешонын ик Трокай Борисов нимо премиез улӟытон сярысь ужпум ӝутэмын вал. «Трокай Борисов нимо премиез азьло «Дэмен» огазеяськон сётылэ вал. Милям со ноку ӧй вал. Но «Дэмен» уггес кылӥськы шуыса, нош калык дышемын со премилы… Шуизы калык куремъя положение кылдытоно. Выльдоно-а, эскероно-а, тупатъяно-а кӧня ке — тӥни сыӵе уж сётэмын вал йӧскалык премиосъя комиссилы», — шуиз Александрова. Солэн кылъёсызъя, туэ премиез сётонъя положение бордын уж нуиськоз. Нош вуоно арын, оло, лауреатъёс но шараяськозы ини. Бӧрысь со «Удмурт Кенеш» огазеяськонлэн йӧскалык премиез шуыса сётӥськоз. Тегъёс: УдмуртКенеш удмуртъёс Мерлык КузебайГерд АшальчиОки премия  